SA kookboek wen gesogte internasionale prysDie vyfde kookboek in die bekende Cooking from the heart-kookboekreeks is onlangs deur die Gourmand World Cookbook-toekennings as beste gratis publikasie in die kategorie vir korporatiewe handelsmerke gekies. Die wenners van die gesogte Gourmand-pryse is op Wêreldvoedseldag, 16 Oktober, aangewys. Edouard Cointreau het die Gourmand World Cookbook-toekennings in 1995 begin en hulle erken elke jaar die heel beste kos- en wynboeke ongeag of dit gedruk of digitaal, gratis of betaal, met of sonder ŉ ISBN-nommer is. Daar is slegs ŉ ongeveer 1%-kans om op hierdie Gourmand-toekenningslys gekies te word. Cooking from the heart is ŉ versameling klassieke Suid-Afrikaanse disse wat aangepas is om meer hartvriendelik te wees. Die reeks is geskryf deur Heleen Meyer, bekende voedselkonsultant en dieetkundige van die Hart-en-beroertestigting van Suid-Afrika (HSFSA). Cooking from the heart se vyfde boek getiteld DASH: Dietary Approaches to Stop Hypertension, is uitegee deur die gesondheids-en-welstandsadvokaat Pharma Dynamics, in samewerking met HSFSA. Pharma Dynamics het die eerste Cooking from the heart-kookboek in 2012 uitgegee met die klem op voorkoming van die risiko om hartsiektes en beroerte te ontwikkel. Volgens Nicole Jennings, verteenwoordiger van Pharma Dynamics, is die maatskappy verheug oor die toekenning wat hulle ingeoes het. “Dié toekenning is ekstra spesiaal, aangesien die jaarlikse Gourmand-toekennings oop is vir inskrywings oor alle tale en streke heen,” sê Jennings. Vanjaar se inskrwyings vir die toekennings het vanuit 150 verskillende lande en streke ingestroom. Volgens prof. Pamela Naidoo, uitvoerende hoof van HSFSA,et talle Suid-Afrikaners steeds ŉ buitensporige hoeveelheid verwerkte maaltye wat ŉ hoë inhoud van ongesonde vette, suiker en sout bevat. “Die DASH-weergawe van die kookboek plaas spesiale klem op komponente wat behoorlike inname van die minerale magnesium, kalsium en kalium verseker, wat alles nodig is om bloeddruk te beheer,” sê Naidoo. “Baie Suid-Afrikaners verbruik 25–50% van die daaglikse aanbevole vlakke van hierdie minerale in hul gereelde dieet, maar DASH bied 75–100% van die daaglikse nodige hoeveelhede van hierdie minerale.” Lesers kan toegang kry tot die hele Cooking from the heart-reeks, wat meer as 100 smaakvolle, moeitelose resepte insluit, deur die QR-kodes in die DASH-boekie te gebruik. ŉ Gratis resepteboek is aanlyn beskikbaar. Beproef hierdie resepte vir ontbyt, ŉ versnapering, middagete of aandete.